આ અંગે મળતી માહિતી અનુસાર સુરત જિલ્લા એસ.ઓ.જી પોલીસ તથા પેરોલ ફર્લો સ્કોડ સ્ટાફના માણસો સુરત જિલ્લાના કડોદરા તથા પલસાણા વિસ્તારમાં પેટ્રોલીંગમાં હતા. આ દરમ્યાન પેરોલ ફર્લો સ્કોડના પો.કો જગદીશભાઇ આબાજીભાઈ તથા હે.કો શૈલેશભાઈ માનસિંગભાઈ નાઓને બાતમી મળી હતી કે રજત નામનો યુવાન ગેરકાયદેસર રીતે પોતાની પાસે દેશી હાથ બનાવટની પિસ્તોલ રાખી બગુમરા ગામના બસ સ્ટેન્ડ નજીક નહેર પાસે આવનાર છે. જે બાતમીના આધારે પોલીસ સ્ટાફના માણસો વોચમાં હતા. તે દરમ્યાન બાતમી મુજબનો યુવાન એક પેસેંજર રિક્ષામાંથી ઉતરી બગુમરા બસ સ્ટેન્ડ નજીક કોઇની રાહ જોઈ ઊભો હતો તે દરમ્યાન પોલીસ સ્ટાફના માણસોએ તેને કોર્ડન કરી ઝડપી પાડ્યો હતો. અને તેની પૂછતાછમાં તેણે પોતાનું નામ રજતકુમાર કિરણભાઈ ગીલડીયાલ (22) (હાલ રહે,કડોદરા મોદી હોસ્પિટલની સામે પુનમ હોટલની પાછળ તા-પલસાણા , મૂળ રહે, ગઢવાલ કોતદ્વાર થાના-હરિદ્વાર ઉતરાંચલ હોવાનું જણાવ્યુ હતું. પોલીસે તેની તલાસી લેતા પેન્ટના કમરના ભાગેથી ગેર કાયદેસર લોખંડની પિસ્તોલ કિંમત રૂપિયા 20 હજાર, બે જીવતા કારતૂસ કિંમત રૂપિયા 200 તેમજ ખાલી મેગઝિન કિંમત રૂપિયા 1 હજાર, એક મોબાઈલ જેની કિંમત રૂપિયા 500 અને રોકડ 450 રૂપિયા મળી કુલ 22,150 રૂપિયાનો મુદ્દામાલ કબ્જે કર્યો હતો. જ્યારે આ દેશી પિસ્તોલ આપનાર સોનું ઉર્ફે ધર્મેન્દ્ર ઉર્ફે હનીસિંગ નામના યુવાનને વોંટેડ જાહેર કરી આગળની કાર્યવાહી હાથ ધરી છે.